Russiske medier: Tidenes valgfusk
Vladimir Putins talsmann hevder at det russiske presidentvalget var «rent». Samtidig mener flere uavhengige russiske medier at det var tidenes valgfusk. Både Meduza og Novaja Gazeta skriver dette – som har gjennomgått tallene med valgforskere. De opererer med henholdsvis 22 millioner og 31,6 millioner falske stemmer. Men begge fastslår sikkert at dette var det mest uærlige valget i Russland noen gang. Vladimir Putin fikk ifølge valgkommisjonen 87,28 prosent av stemmene. Valgdeltagelsen var 77,44 prosent. Begge er rekordhøye i moderne russisk historie. Dmitrij Peskov avviste onsdag beskyldningene om at valget var rigget i Putins favør. Han viste til en meningsmåling foretatt av et statlig byrå som viste at hele 65 prosent av russerne anså at valgresultatet var å stole på. – Valget var helt rent. Det er udiskutabelt, sier Peskov, ifølge Reuters. Men to valgforskere har funnet uregelmessigheter – som er behørig omtalt i Meduza og Novaja Gazeta – som begge har måttet forlate Russland for lengst og har sine redaksjoner utenlands. Meduza opererer altså med 22 millioner falske stemmer avgitt for Putin. Det er en analyse foretatt av Ivan Sjuksjin. Han baserer seg på en statistisk metode utviklet av Sergej Sjpilkin, en anerkjent dataanalytiker. Sjuksjin har kommet til 22 millioner ved å studere unormale mønstre mellom valglokaler med svært høy valgdeltagelse og valglokaler med lavere deltagelse. Hans analyse går på at både valgdeltagelsen og støtten til Putin var ekstremt høy i enkelte valgkretser. Fire valglokaler i Belgorod-regionen, som grenser til Ukraina, poserer med at Putin fikk 100 prosent av stemmene og at det var 100 valgdeltagelse. Sjuksjin har ikke tatt med elektroniske stemmer og stemmer fra de annekterte områdene i sine beregninger. – Det kan med sikkerhet sies at dette valget var den mest forfalskede i Russlands historie, selv om det nøyaktige antall stjålne stemmer forblir ukjent, skriver Novaja Gazeta. – Uansett vet vi at omfanget av juks langt overstiger forfalskningene fra 2018, fortsetter avisen. De skriver at forskjellen mellom 22 og 31,6 millioner er ulike beregningsmåter. Ifølge Meduza ble det i 2018 beregnet at antallet falske stemmer var 6,05 millioner ekstra stemmer på Putin og 1,05 millioner på andre kandidater. Altså langt, langt mindre enn i 2024. Opposisjonspolitikeren Olga Sidelnikova, som nå bor utenfor Russland, pekte i et VG-intervju i helgen på en rekke ulike måter å påvirke valget. Hun sa blant annet at den økende digitaliseringen gjør det lettere å ha kontroll over valget. Vladimir Putin selv stemte digitalt ved sist helgs valg. Vestlige politikere og eksperter har fordømt det russiske presidentvalget og sagt at det hverken var fritt, rettferdig eller demokratisk. Putins talsmann Peskov sier i en uttalelse til Newsweek at «Putins jordskred av en seier gjenspeiler to ting: graden av samling rundt presidentens agenda og det er veldig få som er i opposisjon til ham». – Vi kommer ikke til å rettferdiggjøre oss foran noen andre, sier Peskov om beskyldningene om valgfusk. Internasjonale organisasjoner var ikke invitert til å observere valget. Ifølge Peskov var det bevisst fordi «vi betrakter deres forsøk på å blande seg inn i våre interne anliggender som uakseptable».
Uavhengige russiske medier og valgforskere hevder det var rekordmange falske stemmer i presidentvalget. Putin fikk 87,28 prosent av stemmene og valgdeltagelsen var 77,44 prosent. Meduza og Novaja Gazeta melder om henholdsvis 22 og 31,6 millioner falske stemmer. Talsmann Dmitrij Peskov avviser valgfusk og sier valget var «helt rent».